ช่วยสรุปเรื่อง กองทุน Balanced Fund กับเทคนิค “ซื้อถูก ขายแพง”  ให้หน่อยได้มั้ย
Balanced Fund กองทุนชนิด Balanced Fund เป็นกองทุนชนิดที่ได้รับความนิยมกันอย่างแพร่หลายทั่วโลก โดยเฉลี่ยจะมีการลงทุนในหุ้นประมาณ 60 – 70% ส่วนที่เหลือเป็นการลงทุนในตราสารหนี้ ในช่วงที่เศรษฐกิจขยายตัวดี กำไรของบริษัทจดทะเบียนเติบโต ตลาดหุ้นก็มักจะให้ผลตอบแทนที่ดี ธนาคารกลางมักจะทยอยปรับเพิ่มดอกเบี้ยเพื่อชะลอความร้อนแรงของเศรษฐกิจทำให้ผลตอบแทนของตราสารหนี้ไม่ดีนัก ในทางกลับกัน ในช่วงเศรษฐกิจชะลอตัว ตลาดหุ้นมักจะให้ผลตอบแทนไม่ค่อยดี ธนาคารกลางก็จะทยอยลดดอกเบี้ยเพื่อกระตุ้นเศรษฐกิจ ผลตอบแทนของตราสารหนี้ก็จะดีเป็นพิเศษ ด้วยธรรมชาติของหุ้นและตราสารหนี้ที่ราคามักเคลื่อนไหวสวนทางกัน เมื่อจับมารวมกันจึงทำให้เกิดประโยชน์จากการกระจายการลงทุน (Diversification) ทำให้ความเสี่ยงและความผันผวนของกองทุน Balanced Fund อยู่ในระดับปานกลาง และมีความสม่ำเสมอในผลตอบแทนมากกว่าการลงทุนในหุ้นล้วน ๆ อย่างเดียว อีกทั้งสัดส่วนการลงทุนในหุ้นที่ 60 – 70% ยังเป็นสัดส่วนที่สมดุลกันระหว่างการลงทุนในหุ้นและตราสารหนี้ในการสร้างผลตอบแทนเมื่อเทียบกับระดับความเสี่ยงที่ดีที่สุด กองทุนประเภทนี้จึงเหมาะกับทั้งนักลงทุนหน้าใหม่ที่อยากเริ่มมีสัดส่วนการลงทุนในหุ้น รวมไปถึงนักลงทุนที่ต้องการลงทุนระยะยาวและไม่มีเวลามาจับจังหวะ ซื้อ ๆ ขาย ๆ ในแต่ละช่วงวัฎจักรเศรษฐกิจ เรียกได้ว่าการลงทุนในกองทุนชนิดนี้เหมาะกับตลาดทุกสภาวการณ์ และนักลงทุนเองก็ไม่ต้องไปซื้อกองทุนหลาย ๆ กอง เพราะกองนี้กองเดียวก็มีการกระจายการลงทุนที่ครบถ้วนในสินทรัพย์หลักทั้งสองชนิด  Balanced Fund กับ เทคนิค “ซื้อถูก ขายแพง” “หุ้นช่วงนี้ลงหนัก เราปิดพอร์ตหนีตายไปเรียบร้อยแล้ว ไม่ขายตอนนี้ระวังติดดอยนะ” “ช่วงนี้หุ้นกำลังขึ้นตลอด เราไล่ซื้อเก็บไว้เยอะเลย ไม่ซื้อตกรถไฟเสียดายแย่” ผมมักได้ยินคำพูดทำนองนี้จากเพื่อน ๆ ที่ลงทุนในตลาดหุ้นบ้านเรา ฟังแล้วบางครั้งก็อดเป็นห่วงไม่ได้ เพราะถ้าเวลาตลาดลงก็เท่ากับราคาหุ้นมันถูกลงมาแล้วเราขาย เวลาตลาดหุ้นขึ้นเท่ากับว่าราคามันแพงขึ้นแล้วเราซื้อ บ่อยครั้งอาจจะจบลงด้วยการ “ซื้อแพง ขายถูก” แนวทางข้างต้นในทางการเงินเรียกว่าการลงทุนแบบ Momentum คือรอให้ตลาดมีสัญญาณก่อนจึงค่อยปรับตัวตาม เช่น ถ้าหุ้นเริ่มปรับตัวเพิ่มขึ้นซักระยะเวลาหนึ่ง ก็เป็นสัญญาณเข้าลงทุน หรือถ้าหุ้นเริ่มตกซักระยะ ก็เป็นสัญญาณในการขายหุ้น ซึ่งกลยุทธ์แบบ Momentum ดังกล่าวจะใช้ได้ผลในตลาดแบบทางเดียวกล่าวคือเวลาขึ้นหรือลงแต่ละรอบเกิดขึ้นต่อเนื่องกันเป็นระยะเวลายาว ๆ สำหรับกองทุนประเภท Balanced Fund โดยมากจะใช้วิธีการปรับพอร์ตแบบ Rebalancing จากจุดเริ่มต้นที่มีสัดส่วนการลงทุนในหุ้นประมาณ 65% หากตลาดปรับตัวเพิ่มขึ้นมากจนทำให้สัดส่วนการลงทุนในหุ้นมากขึ้นเป็น 70 – 75% กองทุนก็จะขายทำกำไรออกมา หรือเรียกว่า Rebalance สัดส่วนการลงทุนในหุ้นกลับไปที่ 65% ในกรณีที่ตลาดปรับตัวลงค่อนข้างแรงจนสัดส่วนการลงทุนในหุ้นตกลงไปที่ 55 – 60% กองทุนก็สามารถเข้าไปช้อนซื้อให้สัดส่วนกลับไปที่ 65% ส่วนตัวที่ผมชื่นชอบแนวทางการลงทุนแบบ Rebalancing เพราะเป็นกลยุทธ์ที่ทำให้เราได้ “ซื้อตอนลง และขายตอนขึ้น” หรือเรียกได้ว่า “ซื้อถูก ขายแพง”
กองทุนชนิด Balanced Fund เป็นกองทุนที่ได้รับความนิยมอย่างมาก โดยเฉลี่ยจะมีการลงทุนในหุ้นประมาณ 60 – 70% กองทุนประเภทนี้เหมาะกับทั้งนักลงทุนหน้าใหม่ที่อยากเริ่มการลงทุนในหุ้น รวมไปถึงนักลงทุนที่ต้องการลงทุนระยะยาวที่ไม่มีเวลามาจับจังหวะ ซื้อ ๆ ขาย ๆ ในแต่ละช่วง เรียกได้ว่าการลงทุนในกองทุนชนิดนี้เหมาะกับตลาดทุกสภาวการณ์ 
    สำหรับกองทุนประเภท Balanced Fund ส่วนมากจะใช้วิธีการปรับพอร์ตแบบ Rebalancing จากจุดเริ่มต้นที่มีสัดส่วนการลงทุนในหุ้นประมาณ 65% หากตลาดปรับตัวเพิ่มขึ้น จนทำให้สัดส่วนการลงทุนในหุ้นมากเป็น 70 – 75% กองทุนก็จะขายทำกำไรออกมา หรือเรียกว่า Rebalance สัดส่วนการลงทุนในหุ้นกลับไปที่ 65% ในกรณีที่ตลาดปรับตัวลงค่อนข้างแรงจนสัดส่วนการลงทุนในหุ้นตกไปที่ 55 – 60% กองทุนก็สามารถเข้าไปช้อนซื้อให้สัดส่วนกลับไปที่ 65% แนวทางการลงทุนแบบ Rebalancing จึงเป็นกลยุทธ์ที่ทำให้เราได้ “ซื้อถูก ขายแพง”
ผลิตภัณฑ์และบริการทางการเงิน,เครื่องมือทางการเงิน,กลยุทธ์การลงทุน